KIRJALLINEN KYSYMYS E-3100/02 esittäjä(t): Laura González Álvarez (GUE/NGL) komissiolle. Työtapaturmat Espanjassa.



Virallinen lehti nro 222 E , 18/09/2003 s. 0045 - 0046



KIRJALLINEN KYSYMYS E-3100/02 esittäjä(t): Laura González Álvarez (GUE/NGL) komissiolle (28. lokakuuta 2002) Aihe: Työtapaturmat Espanjassa Espanjalaisessa yhteiskunnassa huolestuttaa kuolemaan johtaneiden työtapaturmien lisääntyminen viime kuukausina etenkin rakennus- ja palvelualoilla. Niiden määrä kasvoi peräti 9,96 prosenttia ensimmäisellä vuosipuoliskolla, jolloin Espanjan lehdistössä julkaistujen virallisten tietojen mukaan 574 ihmistä kuoli tapaturmaisesti työssä. Viidesosa Euroopan unionin alueella kuolemaan johtaneista työtapaturmista sattui vuonna 2001 Espanjassa. Voiko komissio kertoa, onko Espanjan kuningaskunta siirtänyt kaiken yhteisön lainsäädännön työntekijöiden terveydestä ja turvallisuudesta työssä osaksi omaa lainsäädäntöään? Jos otetaan huomioon yhteisön hyväksymät toimenpiteet työntekijöiden turvallisuuden ja terveyden tason parantamiseksi työssä, onko komissiolla hallussaan kokonaisvaltaista loppukertomusta, jossa arvioitaisiin Espanjan tärkeimmät toimenpiteet tällä alalla? Kehysdirektiivissä 89/391/ETY(1) toimenpiteiden soveltamisesta työntekijöiden turvallisuuden ja terveyden parantamisen edistämiseksi työssä säädetään, että on noudatettava ehkäisemisen periaatetta. Direktiivin 6 artiklan 2 kohdassa säädetään, että työnantaja välttää vaaroja, arvioi ne vaarat, joita ei voida välttää, torjuu vaarat niiden syntyvaiheessa ja sopeuttaa työn yksilöllisesti. Voiko komissio taata, että Espanjassa noudatetaan oikein kehysdirektiiviä 89/391/ETY sekä erityisdirektiivejä toimenpiteiden soveltamisesta työntekijöiden turvallisuuden ja terveyden parantamisen edistämiseksi työssä? (1) EYVL L 183, 29.6.1989, s. 1. Anna Diamantopouloun komission puolesta antama vastaus (29. marraskuuta 2002) Tiedonannossaan Työn ja yhteiskunnan muutoksiin sopeutuminen: Yhteisön uusi työterveys- ja työturvallisuusstrategia vuosiksi 20022006(1) komissio asetti tavoitteeksi työtapaturmien jatkuvan vähentämisen, mukaan luettuina kuolemaan johtaneet tapaturmat. Uuden strategian lähtökohtana on, että vahvistetaan riskien ehkäisyä, yhdistetään eri poliittisia välineitä (lainsäädäntöä, sosiaalista vuoropuhelua, edistämistoimia, hyvien toimintatapojen etsimistä, yritysten sosiaalista vastuuta ja taloudellisia kannustimia) ja luodaan yhteistyökumppanuuksia kaikkien työterveyden ja työturvallisuuden sidosryhmien kesken. Espanja on ilmoittanut toimenpiteistä, joilla direktiivejä työntekijöiden terveydestä ja turvallisuudesta siirretään osaksi sen omaa lainsäädäntöä. Komissio on kuitenkin näitä toimenpiteitä analysoituaan aloittanut rikkomisesta johtuvia menettelyitä tätä jäsenvaltiota vastaan, aiheena seuraavien direktiivien tietyt määräykset: neuvoston direktiivi 89/391/ETY, annettu 12 päivänä kesäkuuta 1989, toimenpiteistä työntekijöiden turvallisuuden ja terveyden parantamisen edistämiseksi työssä(2) sekä neuvoston direktiivi 95/63/EY, annettu 5 päivänä joulukuuta 1995, työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY muuttamisesta(3). Komissio valmistelee parhaillaan työturvallisuuden, työhygienian ja työterveyden neuvoa-antavan komitean avustamana kertomustaan terveyttä ja turvallisuutta koskevien eri direktiivien täytäntöönpanosta tarkoituksenaan tunnistaa soveltamisongelmat ja parantaa tiettyjä määräyksiä ymmärrettävämpään ja johdonmukaisempaan suuntaan, jotta olemassa olevan lainsäädäntökehyksen puutteet voidaan korjata. Mitä tulee toimenpiteiden soveltamiseen työntekijöiden turvallisuuden ja terveyden parantamisen edistämiseksi työssä, on jäsenvaltioiden tehtävänä varmistaa, että kansallisia määräyksiä, joilla työntekijöiden turvallisuutta ja terveyttä työssä koskevia yhteisön direktiivejä siirretään osaksi kansallista lainsäädäntöä, valvotaan ja seurataan asianmukaisesti. (1) KOM(2002) 118 lopullinen. (2) EYVL L 183, 29.6.1989. (3) EYVL L 335, 30.12.1995.